पाएं अपने शहर की ताज़ा ख़बरें और फ्री ई-पेपरडाउनलोड करें
साधु के भेष में ठग ने पिता-पुत्र से 1 लाख 60 हजार रुपए दोगुना करने के नाम पर ठग लिए हैं। पुलिस ने पीड़ित की शिकायत पर केस दर्ज कर कार्रवाई शुरू कर दी है। नई निहारसी अम्बाला निवासी बलदेव सिंह ने पुलिस को दी शिकायत में बताया कि वह खेती बाड़ी करते हैं।
वह और उसके पिता महिंद्र सिंह बाइक पर गांव ठोल में आढ़ती के पास आए। वहां अपना हिसाब करने के बाद आढ़ती से 1 लाख 60 हजार रुपए उधार लिए। इन पैसाें को लेकर वे अपने घर की ओर चल दिए। जब वे पीर की मजार के निकट पहुंचे तो सफेद रंग की कार में सवार साधु के भेष में बैठे 5 लोगों ने उनको बाइक रोकने का इशारा किया।
उनके रुकने पर उन्होंने रास्ता पूछने के बहाने उनको बातों में लगा लिया। इस दौरान उन्होंने 50 रुपए का नोट निकाल हाथों पर रखने के लिए कहा। जैसे ही उसने 50 रुपए का नोट हाथों पर रखा तो उसमें से पानी निकलने लगा। इसपर उन ठगों ने कहा कि आपके पास जितने भी रुपए हैं। वे उनको दोगुना कर देंगे। उसके पिता ने रुपयों से भरा थैला एक व्यक्ति के हाथों पर रख दिया।
सड़क की बजरी इकट्ठा कराने के बहाने कार से उतारा
चारों ने उन्हें बातों में लगाकर मंत्र का उच्चारण करना शुरू कर दिया। फिर उन्होंने सड़क पर पड़ी बजरी इकट्ठा करने के लिए कहा। जैसे ही वह बजरी इकट्ठा करने के लिए झुका तो वे पांचों कार में बैठकर वहां से अम्बाला की ओर फरार हो गए। उन्होंने इसकी सूचना अपने परिजनों व पुलिस को दी। उन्होंने अपने तौर पर भी उनको काफी खोजा। लेकिन उनका कोई सुराग नहीं लगा। पुलिस ने पांचों ठगों के खिलाफ केस दर्ज कर कार्रवाई शुरू कर दी है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn